नेपालको खराब सुरुआत
एएफसी यू–१९ फुटबल च्याम्पियनसिपको छनोट चरणमा नेपालले खराब सुरुआत गरेको छ । मंगलबारको खेलमा नेपाल आयोजक राष्ट्र किर्गिस्तानसँग २–० ले पराजित भयो । साफ यू–१८ च्याम्पियनसिपको उपाधि जितेर किर्गिस्तान पुगेको नेपाली टोलीले अपेक्षाअनुसार प्रदर्शन गर्न सकेन ।
काठमाडौं — एएफसी यू–१९ फुटबल च्याम्पियनसिपको छनोट चरणमा नेपालले खराब सुरुआत गरेको छ । मंगलबारको खेलमा नेपाल आयोजक राष्ट्र किर्गिस्तानसँग २–० ले पराजित भयो । साफ यू–१८ च्याम्पियनसिपको उपाधि जितेर किर्गिस्तान पुगेको नेपाली टोलीले अपेक्षाअनुसार प्रदर्शन गर्न सकेन । बोरुबाएभ गुल्झीगितले २१ औं मिनेटमा सुरुआती गोल गरेपछि नेपाल खेलमा पछाडि परेको थियो । उनले शुकुरोभ अलिमर्दोनको थ्रु–पास सदुपयोग गर्दै वान भर्सेस वानको स्थितिमा गोल गरेका थिए । आक्रमणमा खेलाडीहरूबीच तालमेल नमिल्दा नेपालले गोलको सटिक अवसर सिर्जना गर्न सकेन । डिफेन्समा लगातार गल्ती भइरहँदा किर्गिस्तानले नेपालमाथि दबाब सिर्जना गरेको थियो । नेपालका डिफेन्स र गोलरक्षकको गल्तीको फाइदा उठाउँदै दोस्रो हाफको इन्ज्युरी समयको अन्तिम मिनेटमा अलिमर्दोनले टोलीको गोल अन्तर दोब्बर पारे ।खेलपछि नेपालका प्रशिक्षक छिरिङ लोप्साङले लामो यात्राका कारण खेलाडीले खेल्न नसकेको बताए । ‘हामी हिजोमात्र लामो यात्रा तय गरेर यहाँ आइपुगेका हौं । यहाँको मौसममा भिज्न खेलाडीलाई कठिन भयो । केही खेलाडी बिमारी भएर होटलमै बस्न बाध्य भए ।’ उनले बलियो किर्गिस्तानले राम्रो प्रदर्शन गरेकाले जितको हकदार रहेको बताए । नेपालसँगै छनोटको समूह ‘ए’ मा किर्गिस्तान, ओमान, बहराइन र संयुक्त अरब इमिरेट्स रहेका छन् । समूहको शीर्षस्थान र समग्रमा उत्कृष्ट पाँच उपविजेता टोली अन्तिम चरणलाई छनोट हुनेछन् । नेपालले अर्को खेलमा बिहीबार बहराइनको सामना गर्नेछ । 